**objava za medije/za objavu odmah**

**Anica Rog iz Nedeljanca ponijela titulu Najkumice 2024. godine**

**Varaždin, Gradska tržnica, 7. prosinca 2024.** – Varaždinski plac danas je bio ispunjen veseljem i ponosom jer je na tradicionalnom izboru Najkumice kojeg Gradska tržnica organizira već šesnaestu godinu, proglašena ovogodišnja pobjednica. Titulu Najkumice 2024. godine osvojila je **Anica Rog** iz Nedeljanca, dok su drugo i treće mjesto zauzele **Antonia Zagorec** iz Cargovca i **Ljerka Šipek** iz Nove Vesi.

Izbor je proveden tijekom studenog putem glasova građana – na tržnici, kuponima iz Varaždinskih vijesti i Regionalnog tjednika. Ove godine prikupljeno je više od 700 glasova, što pokazuje koliko su kumice omiljene među posjetiteljima. Ova inicijativa Gradske tržnice ima za cilj odati priznanje vrijednim prodavačicama i prodavačima te podsjetiti na draži tradicionalne trgovine – od srdačnog cjenkanja do prijateljskih razgovora s kupcima.

**Ponosna pobjednica s obiteljskom tradicijom**

**Anica Rog**, ovogodišnja Najkumica, više od dva desetljeća prodaje domaće proizvode na varaždinskom placu. „*Ovo je za mene velika čast i radost. Prodaja na placu nije samo posao – to je način života. Naši kupci cijene domaće proizvode, poput zelja, kelja, krumpira, salate, cikle i svega što uzgajamo na našem OPG-u. Hvala svima na podršci i glasovima*,“ rekla je Anica, prisjećajući se kako je još kao djevojčica dolazila na plac sa svojom bakom, usvajajući tradiciju koju sada s ljubavlju prenosi dalje.

Najboljim kumicama priznanja je uručio gradonačelnik **Neven Bosilj**, koji im je čestitao na uspjehu i zahvalio na njihovom trudu. „*Naš plac okuplja više od 150 proizvođača domaćih proizvoda i biti među tri najbolje velika je stvar. Hvala vam što nam omogućujete uživanje u zdravoj, svježoj i kvalitetnoj hrani tijekom cijele godine, “ rekao je gradonačelnik, ističući kako osobno kupuje kod raznih kumica jer svaka ima nešto posebno za ponuditi.*

Direktorica Gradske tržnice, **Željka Vincek Strugar**, istaknula je važnost ovog izbora za očuvanje tradicije i podršku lokalnim proizvođačima, naglasivši kako su sve kumice za Gradsku tržnicu jednako vrijedne i najdraže. „*Kumice su srce našeg placa, a svaka od njih doprinosi posebnoj atmosferi koju posjetitelji toliko vole. Za nas su sve jednako važne, no iskustvo pokazuje da svaki kupac ima svoju najomiljeniju kumicu – onu s kojom razmjenjuje recepte, razveseljava se razgovorom i čiji osmijeh uljepšava jutra. Zato smo kupcima prepustili odluku jer upravo oni najbolje znaju kome pripada titula Najkumice. Čestitam ovogodišnjim pobjednicama koje su svojim predanošću i radom zaslužile priznanje. Hvala svim našim zakupcima na svakodnevnom trudu, kao i posjetiteljima na povjerenju i podršci*,“ istaknula je Vincek Strugar te pozvala građane na redovne posjete tržnici.

Dodjela priznanja i nagrada bila je popraćena nastupom tamburaškog sastava **SEDEF** koji je razveselio okupljene posjetitelje.

Gradska tržnica zahvaljuje svim građanima koji su sudjelovali u ovogodišnjem izboru za najkumicu i s veseljem najavljuje posljednji ovogodišnji događaj – humanitarnu prodaju sarmi 30. prosinca. Ovom prigodom varaždinski plac oprostit će se od stare godine u opuštenoj i veseloj atmosferi, gdje će mirisi domaćih sarma i posebna atmosfera varaždinskog placa spojiti tradiciju i humanitarnu gestu u nezaboravnom oproštaju od 2024. godine.